A TANÁCS HATÁROZATA
(2004. november 19.)
Németországnak a tagállamok forgalmi adóra vonatkozó jogszabályainak összehangolásáról szóló 77/388/EGK hatodik tanácsi irányelv 17. cikkétől eltérő intézkedés alkalmazására való felhatalmazásáról
(2004/817/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapításról szóló, 1977. május 17-i 77/388/EGK hatodik tanácsi irányelvre (1) és különösen annak 27. cikke (1) bekezdésére,
tekintettel a Bizottság javaslatára,
mivel:
(1)
A Bizottság Főtitkársága által 2004. március 22-én nyilvántartásba vett levélben a német hatóságok kérelmezték annak engedélyezését, hogy továbbra is alkalmazhassák a 2000/186/EK tanácsi határozat (2) 1. cikke által engedélyezett eltérést.
(2)
A többi tagállamot 2004. augusztus 6-án értesítették a kérelemről.
(3)
Az eltérő intézkedés célja, hogy teljesen kizárja a HÉA-levonási jogból az árukra és szolgáltatásokra történő kiadásokat, amennyiben az árukat és szolgáltatásokat az adóalany vagy alkalmazottai 90 %-ot meghaladó mértékben magáncélokra vagy általában nem üzleti célokra használják. Ez az intézkedés a 77/388/EGK irányelv ugyanazon irányelv 28. cikkének f) pontja által módosított 17. cikkétől való eltérés, amelyet a HÉA kivetésére irányuló eljárás egyszerűsítése iránti szükséglet indokol; ez a végső fogyasztási szakaszban esedékes adó összegét csak elhanyagolható mértékben érinti.
(4)
A felhatalmazás 2004. június 30-án lejárt (3), jóllehet a jogszabályi helyzet, illetve azok a tények, amelyek az egyszerűsítő intézkedések alkalmazását indokolták, nem változtak, és még mindig fennállnak.
(5)
A Bíróság a C-17/01 sz. ügyben 2004. április 29-én hozott ítéletében úgy határozott, hogy a 2000/186/EK tanácsi határozat elfogadását megelőző eljárás vizsgálata nem tárt fel e határozat érvényességét érintő szabálytalanságot; Németországot ezért fel kell hatalmazni arra, hogy továbbra is alkalmazhassa az egyszerűsítési intézkedéseket a 2009. december 31-ig tartó időszak folyamán.
(6)
Az eltérés nem érinti hátrányosan a Közösség HÉÁ-ból származó saját forrásait,
ELFOGADTA EZT A HATÁROZATOT:
1. cikk
A 77/388/EGK irányelv 17. cikke (2) bekezdésétől eltérve, Németországot a Tanács felhatalmazza arra, hogy kizárja a HÉA-levonási jogból az árukra és szolgáltatásokra történő kiadásokat, amennyiben az árukat és szolgáltatásokat 90 %-ot meghaladó mértékben az adóalany vagy alkalmazottjai magáncélokra vagy általában nem üzleti célokra használják.
2. cikk
Ezt a határozatot 2009. december 31-ig kell alkalmazni.
3. cikk
Ennek a határozatnak a Németországi Szövetségi Köztársaság a címzettje.
Kelt Brüsszelben, 2004. november 19-én.